সৈয়দ সাখাওয়াত হোসেন

সৈয়দ সাখাওয়াত হোসেন (জন্ম: ১ মে ১৯৫৩) একজন বাংলাদেশী কৃষিবিদ। তিনি বাংলাদেশ কৃষি বিশ্ববিদ্যালয়ের পশুপ্রজনন ও কৌলিবিজ্ঞান বিভাগের অবসরপ্রাপ্ত অধ্যাপক এবং পটুয়াখালী বিজ্ঞান ও প্রযুক্তি বিশ্ববিদ্যালয়ের সাবেক উপাচার্য।

 প্রাথমিক জীবন ও শিক্ষা 
সাখাওয়াত হোসেন ১৯৫৩ সালের ১ মে টাঙ্গাইলের জন্মগ্রহণ করেন। তিনি বাংলাদেশ কৃষি বিশ্ববিদ্যালয়ের পশুপালন অনুষদ থেকে ১৯৭৩ সালে বিএসসি (সম্মান) এবং পশুপ্রজনন ও কৌলিবিজ্ঞান বিভাগ থেকে ১৯৭৫ সালে এমএসসি ডিগ্রি লাভ করেন। তিনি ১৯৭১ সালের মহান মুক্তিযুদ্ধে সরাসরি অংশগ্রহণ করেন। তিনি জার্মানির বার্লিন কারিগরি বিশ্ববিদ্যালয় ও বাংলাদেশ কৃষি বিশ্ববিদ্যালয় থেকে ১৯৯৮ সালে পিএইচডি ডিগ্রি অর্জন করেন এবং যুক্তরাজ্যে অবস্থিত ওয়েলস বিশ্ববিদ্যালয়ের ইনস্টিটিউট অব রুরাল স্টাডিজ থেকে ২০০১ সালে পোস্ট ডক্টরাল গবেষণা সম্পন্ন করেন।

 কর্মজীবন 
সৈয়দ সাখাওয়াত হোসেন বাংলাদেশ কৃষি বিশ্ববিদ্যালয়ের পশুপ্রজনন এবং কৌলিবিজ্ঞান বিভাগে ১৯৭৫ সালে প্রভাষক হিসেবে কর্মজীবন শুরু করেন। পর্যায়ক্রমে তিনি ১৯৭৯ সালে সহকারী অধ্যাপক, ১৯৮৬ সালে সহযোগী অধ্যাপক ও ১৯৯৩ সালে অধ্যাপক পদে উন্নীত হন। তিনি বাংলাদেশ কৃষি বিশ্ববিদ্যালয়ের পশুপালন অনুষদের ডিন ও গণতান্ত্রিক শিক্ষক ফোরামের সাধারণ সম্পাদক, বাংলাদেশ এনিমেল হাজবেন্ড্রি অ্যাসোসিয়েশন সভাপতিসহ বিভিন্ন দায়িত্ব পালন করেন। ২০০৮ থেকে ২০১২ সাল পর্যন্ত তিনি পটুয়াখালী বিজ্ঞান ও প্রযুক্তি বিশ্ববিদ্যালয়ের উপাচার্য ছিলেন। তার উদ্যেগে ওই বিশ্ববিদ্যালয়ে ৪ টি নতুন অনুষদ ও ২২ টি নতুন বিভাগ প্রতিষ্ঠিত হয়।

 গবেষণা ও প্রকাশনা 
জাতীয় ও আন্তর্জাতিক জার্নালে তার অর্ধশতাধিক গবেষণা নিবন্ধ প্রকাশিত হয়েছে। এছাড়া তিনি দুইটি বইও রচনা করেছেন।

তথ্যসূত্র

বিষয়শ্রেণী:১৯৫৩-এ জন্ম
বিষয়শ্রেণী:বাংলাদেশী কৃষিবিদ
বিষয়শ্রেণী:টাঙ্গাইল জেলার ব্যক্তি
বিষয়শ্রেণী:বাংলাদেশ কৃষি বিশ্ববিদ্যালয়ের শিক্ষক
বিষয়শ্রেণী:বাংলাদেশ কৃষি বিশ্ববিদ্যালয়ের প্রাক্তন শিক্ষার্থী
বিষয়শ্রেণী:পটুয়াখালী বিজ্ঞান ও প্রযুক্তি বিশ্ববিদ্যালয়ের উপাচার্য